བྱིས་པ་སློབ་གྲྭར་ཞུགས་ཕྱིན་ནས་བཟུང་།ཕ་མ་ཚོས་སྔོན་ལྟར་ཕྲུ་གུར་རང་ཁྱིམ་ནས་བཀོད་སྒྲིག་བྱེད་པའི་འཆར་ཅན་གྱི་ལས་གཞི་རྣམས་ཉུང་ངུར་གཏོང་བ་རེད།དེའི་ཚབ་ལ་སློབ་གྲྭས་བཞག་པའི་ལས་བྱའི་ཐོག་བློ་རྩེ་ཡག་པོ་སྒྲིམ་དོ་བའི་སླད་དུ།ཕྲུ་གུ་སོ་སོ་རང་ལ་དབང་བའི་ཁང་མིག་གཙང་མར་འཇོག་པ་དང་།དུས་ཚོད་ལྷིང་འཇགས་སྤྲོད་པ་བཅས་བསམ་བློ་གཏོང་སའི་རང་དབང་གི་གླིང་ཡངས་པོ་གང་འཚམ་ཞིག་མཁོ་འདོན་བྱེད་པ་རེད།གལ་སྲིད་སློབ་གྲྭས་ཕ་མ་ལ་དམིགས་བསལ་སྦྱང་གཞི་རེ་འགའི་ཐོགས་བྱིས་པར་གསལ་ཁ་འདོན་དགོས་ཟེར་ན་མ་གཏོགས་ཕ་མའི་ཁ་དེ་ཙམ་མི་ཐོན།༼འདི་ཁྱིམ་སྦྱོང་བྱེད་སྐབས་གཅིག་བུར་གོ་དགོས།༽དེ་ནི་སྤྱིའི་ཆ་ནས་བྱིས་པའི་སློབ་སྦྱོང་གི་བྱང་ཚད་ག་འདྲ་ཡོད་མིན་སློབ་གྲྭ་དང་དགེ་རྒན་གྱི་ལག་ན་ཡོད་པས་རེད་མོད་།འོན་ཀྱང་ཕ་མ་རྣམས་ཀྱིས་རང་གི་བུ་ཕྲུག་གིས་ཅི་ཞིག་སྦྱང་ཡོད་པ་དང་།གང་ཕྱོགས་ན་མིག་སྔུན་གྱི་སྦྱོང་ཚན་ལ་སྟོང་ཆ་ཤོར་གྱི་ཡོད་མེད་ཐད་བློ་མིག་རྒྱུན་དུ་སྐོར་གྱི་ཡོད་པ་རེད།ཕྲུ་གུ་སློབ་གྲྭར་ཞུགས་ཕྱིན་པ་ནས་ཕ་མ་ཚོར་ཧུར་བསྐྱེད་སློབ་གསོའི་འགན་འཁྲི་འདི་འདྲ་ཞིག་ཡོད་དེ།ཁྱོད་སྤྱི་ཚོགས་ཀྱི་འབྲེལ་འདྲེས་ཆེན་པོར་སིམ་དགོས་ཤིང་འཛམ་གླིང་གི་ཤེས་ཡོན་མི་སྣར་འགྱུར་དགོས་པས་ཁྱིམ་ནས་ཀྱང་དཔེ་དེབ་སྣ་མང་ཀློག་ཅིང་།རྩེད་མོ་འདྲ་མིན་རྩེ་བ།ལས་ཀ་གང་ཐུབ་བྱ་བ།བསམ་བློ་རང་གིས་གཏོང་བ་དགོས་ཞེས་ཀུ་རེ་དང་གདོང་འཛུམ་སྦྲགས་ནས་སྐུལ་ལྕགས་གཏོང་བ་རེད།གཟབ་ནན་དང་ཨ་མཚར་བསྲེས་ནས་གཅེས་ཉམས་སྟོན་པ་རེད།རང་དབང་དང་རྩེད་ཆས་སྤྲོད་ནས་རྒོད་ལ་ཡང་མངག་པ་རེད།མ་མཐའ་ཡང་རང་གི་འཚོ་བ་རང་གིས་འཁྱོང་བའི་མི་ཞིག་བྱ་དགོས་ཞེས་བཤད་པ་རེད།མ་ཟད་བྱིས་པའི་ཀློག་དེབ་ཁང་སོགས་ལ་དུས་རྒྱུན་དུ་འཁྱིད་པའམ་ཡང་ན་རང་འགུལ་སྒོས་དཔེ་མཛོད་ཁང་ལ་འགྲོ་དགོས་པའི་དྲན་སྐུལ་ནམ་དུས་ཡང་བྱེད་པ་རེད།